L-elezzjonijiet Venezwelani tas-6 ta' Diċembru 2020 għall-Assemblea Nazzjonali sfortunatament saru mingħajr ftehim nazzjonali dwar il-kundizzjonijiet elettorali u naqsu milli jikkonformaw mal-istandards internazzjonali minimi għal proċess kredibbli kif ukoll milli jimmobilizzaw lill-poplu Venezwelan biex jipparteċipa. Dan in-nuqqas ta' rispett għall-pluraliżmu politiku u l-iskwalifika u l-prosekuzzjoni tal-mexxejja tal-oppożizzjoni ma jippermettux lill-UE tirrikonoxxi dan il-proċess elettorali bħala kredibbli, inklużiv jew trasparenti, u r-riżultati tiegħu bħala rappreżentattivi tar-rieda tal-poplu Venezwelan. Il-Venezwela teħtieġ b'mod urġenti soluzzjoni politika biex ittemm l-impass attwali u biex tippermetti t-twassil tal-assistenza umanitarja meħtieġa b'mod urġenti lill-poplu tagħha. L-Unjoni Ewropea tappella lill-awtoritajiet u l-mexxejja Venezwelani biex jagħtu prijorità lill-interessi tal-poplu Venezwelan u biex b'mod urġenti jingħaqdu flimkien biex jibdew proċess ta' tranżizzjoni mmexxi mill-Venezwela, sabiex tinstab soluzzjoni paċifika, inklużiva u sostenibbli għall-kriżi politika, permezz ta' elezzjonijiet presidenzjali u leġiżlattivi kredibbli, inklużivi u trasparenti. L-UE tinsab lesta li tappoġġa tali proċess u ser tkompli taħdem mal-atturi rilevanti kollha.